Μοκτάρ Ουλντ Τζαΐ

Ο Μοκτάρ Ουλντ Τζαΐ (Mokhtar Ould Djay)(αραβικά: المختار ولد أجاي; γεννήθηκε στις 28 Δεκεμβρίου 1973), επίσης Moctar Ould Diay ή Mokhtar Ould Diaye, είναι Μαυριτανός πολιτικός, ο οποίος υπηρετεί ως πρωθυπουργός από τις 2 Αυγούστου 2024. 
Υπηρέτησε προηγουμένως ως υπουργός Οικονομικών και υπουργός Οικονομίας και Οικονομικών υπό την προεδρία του Μοχάμετ Ουλντ Αμπντέλ Αζίζ, και πιο πρόσφατα ως επικεφαλής του Γραφείου του προέδρου Μοχάμετ Ουλντ Γκαζουανί.

Πρώτα χρόνια
Ο Μοκτάρ Ουλντ Τζαΐ γεννήθηκε στις 28 Δεκεμβρίου 1973 στο Μουτζερία, στην Ταγκάντ. Αργότερα μετακόμισε στο Magta Lahjar, στη βιλάγια του Μπράκνα, όπου ολοκλήρωσε τις πρωτοβάθμιες και δευτεροβάθμιες σπουδές του, αποκτώντας baccalauréat με ειδίκευση στα μαθηματικά το 1992.

Απέκτησε πτυχίο Μηχανικού από το Εθνικό Ινστιτούτο Στατιστικής και Εφαρμοσμένων Οικονομικών στη Ραμπάτ του Μαρόκου, το 1997.

Από το 1998 έως το 2003 ήταν υπεύθυνος για τα δεδομένα της αγοράς εργασίας και συμμετείχε στο εθνικό πρόγραμμα πολιτικής απασχόλησης που χρηματοδοτήθηκε από το Πρόγραμμα Ανάπτυξης των Ηνωμένων Εθνών (UNDP). Την ίδια περίοδο, από το 2000 έως το 2002, ολοκλήρωσε τις ανώτερες σπουδές του αποκτώντας μεταπτυχιακό δίπλωμα στα Στατιστικά και την Οικονομετρία από το Πανεπιστήμιο της Τουλούζης μέσω εξ αποστάσεως εκπαίδευσης.

Από το 2003 έως το 2008 ήταν υπεύθυνος για την παρακολούθηση και αξιολόγηση του έργου Εκπαίδευσης και Κατάρτισης και διετέλεσε διευθυντής του Γραφείου Ειδικών Μελετών στον τομέα των Στατιστικών και της Οικονομίας.

Πολιτική καριέρα
Το 2003 εντάχθηκε στο υπουργείο Παιδείας ως Σύμβουλος για Στρατηγικές, Παρακολούθηση και Αξιολόγηση. Έπειτα από επτά χρόνια στη θέση αυτή, διορίστηκε Γενικός Διευθυντής Φορολογίας το 2010.

Υπουργός Οικονομίας και Οικονομικών
Διορίστηκε υπουργός Οικονομικών τον Ιανουάριο του 2015 υπό τον Γιχιά Ουλντ Αντεμίν, με τις αρμοδιότητές του να επεκτείνονται αργότερα και στο υπουργείο Οικονομίας έπειτα από ανασχηματισμό του υπουργικού συμβουλίου.

Κατά τη διάρκεια της θητείας του, η Μαυριτανία υπέστη οικονομικό σοκ λόγω της πτώσης των τιμών των πρώτων υλών και ειδικά του σιδηρομεταλλεύματος.
Δύο μήνες πριν από το τέλος της θητείας του, υπέγραψε συμφωνία μεταξύ της μαυριτανικής κυβέρνησης και της αυστραλιανής εταιρείας BCM International για την εκμετάλλευση ορυχείων που ανήκουν στην Société nationale industrielle et minière (SNIM) στην πόλη F'Déirick.

Το όνομά του εξετάστηκε το 2018 ως πιθανός διάδοχος του Μοχάμετ Ουλντ Αμπντέλ Αζίζ λόγω των στενών του σχέσεων με τον πρόεδρο, όμως τελικά υποψήφιος έγινε ο Μοχάμετ Ουλντ Γκαζουανί. Ο Γκαζουανί τον διόρισε διευθυντή της SNIM τον Σεπτέμβριο του 2019, διατηρώντας τη θέση έως τον Μάρτιο του 2021.

Επικεφαλής του Γραφείου του Προέδρου
Διορίστηκε στις 4 Ιουλίου 2023 ως Επικεφαλής του Γραφείου του Προέδρου της Δημοκρατίας από τον Μοχάμετ Ουλντ Γκαζουανί.

Συντόνισε την επιτυχημένη εκστρατεία του κόμματος El Insaf για τις βουλευτικές, περιφερειακές και τοπικές εκλογές του 2023 στην πόλη Νουακσότ, όπου το κόμμα εξασφάλισε τον έλεγχο και των εννέα δήμων και του περιφερειακού συμβουλίου, κάτι που συνέβη για πρώτη φορά στην ιστορία ενός κυβερνώντος κόμματος.

Πρωθυπουργός
Ο Τζαΐ διορίστηκε πρωθυπουργός από τον Γκαζουανί στις 2 Αυγούστου 2024, μετά την παραίτηση του Μοχάμετ Ουλντ Μπιλάλ και τον ανασχηματισμό της κυβέρνησης έπειτα από τις προεδρικές εκλογές του 2024 στη Μαυριτανία.

Προσωπική ζωή
Ο Ουλντ Τζαΐ είναι παντρεμένος και πατέρας επτά παιδιών. Μιλά αραβικά και γαλλικά.

Παραπομπές 

Κατηγορία:Ηγέτες εν ενεργεία
Κατηγορία:Πρωθυπουργοί της Μαυριτανίας